מספר פנימי: 2013156

הכנסת העשרים

**יוזמים: חברי הכנסת** **אמיר אוחנה**
 **מרדכי יוגב**
 **בצלאל סמוטריץ'**
 **יגאל גואטה**
 **מיכאל מלכיאלי**
 **דוד ביטן**
 **אורי מקלב**
 **מנחם אליעזר מוזס**
 **יואב בן צור**
 **רוברט אילטוב**
 **אכרם חסון**
 **אברהם נגוסה**
 **נורית קורן**
 **מכלוף מיקי זוהר**
 **אורן אסף חזן**
 **שולי מועלם-רפאלי**
 **ישראל אייכלר**
 **יעקב מרגי**
 **יעקב אשר**
 **דוד אמסלם**
 **עודד פורר**
 **משה גפני**
 **יצחק וקנין**
 **יהודה גליק**
 **יוליה מלינובסקי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4012/20

הצעת חוק שירות המדינה (מינויים) (תיקון – מינוי יועצים משפטיים של משרדים), התשע"ז–2017

|  |  |  |
| --- | --- | --- |
| תיקון סעיף 12 | 1. | בחוק שירות המדינה (מינויים), התשי"ט–1959[[1]](#footnote-2), בסעיף 12 – |
|  |  | (1) בכותרת השוליים, במקום "מנהלים כלליים" יבוא "מנהלים כלליים, ויועצים משפטיים"; |
|  |  | (2) אחרי "מנהל כללי" יבוא "ויועץ משפטי". |

דברי הסבר

בשנים האחרונות חלו שינויים מרחיקי לכת בתפקידם ובמעמדם של היועצים המשפטיים במשרדי הממשלה. כיום, נתפס תפקידו של היועץ המשפטי לא רק כמייעץ, אלא גם כמי שיכול לפסול רעיונות ותהליכים אותם מקדם השר המופקד על המשרד במידה ולמיטב הבנתו יש בהם פסול חוקי או חוקתי. שינויים אלה מביאים לעיתים לקושי בפעילותו התקינה של המשרד, הנובע ממחלוקות המתגלעות בין השר הממונה על המשרד לבין היועץ המשפטי.

במרס 2007 מינו היועץ המשפטי לממשלה ומנכ"ל משרד ראש הממשלה דאז צוות בין-משרדי לבחינת סוגיות הנוגעות למערך הייעוץ המשפטי למשרדי הממשלה. דו"ח הצוות הבין-משרדי, אשר הוגש בספטמבר 2008 קבע בין היתר כי: "תפקידו של יועץ משפטי למשרד הוא מתן לבוש משפטי הולם למדיניות המשרד... מודגש בדוח כי יש לצפות מהיועץ שלא להסתפק בשלילת הצעות המשרד אלא לפעול ככל שניתן למציאת פתרונות משפטיים שיאפשרו את ביצוע מדיניות המשרד."

הצעת חוק זו נועדה להביא לשינוי בשיטת בחירתם של היועצים המשפטיים במשרדי הממשלה, כך שהיועץ המשפטי למשרד ייבחר על ידי השר המופקד על המשרד למשרת אמון, כפי שהדבר נעשה היום בנוגע לבחירת מנכ"ל המשרד. שינוי זה יביא להגברת המשילות ולחיזוק משרדי הממשלה, כך שיוכלו ליישם את מדיניות השר המופקד עליהם בצורה מיטבית והרמונית ולא לעומתית ומסכלת.

יודגש כי שיטה זו אינה ייחודית לישראל. בארה"ב לאחר כל מערכת בחירות, מסיימים היועצים המשפטיים של כלל משרדי הממשלה את תפקידם ובמקומם ממונים על ידי הממשל הנבחר (בהליך שאינו תחרותי) פקידים התואמים את השקפתו של הממשל החדש, זאת מטרה לאפשר לממשל הנבחר לתפקד בצורה טובה וליישם את המדיניות שלשמה נבחר.

התפיסה העומדת בבסיס הצעת חוק זו היא שתפקידו של היועץ המשפטי הוא לסייע לשר להגשים את מדיניותו ולהעניק לו את הכלים המשפטיים המתאימים. למטרות פיקוח ובקרה קיימים גופים אחרים – מבקרי המשרדים, מבקר הממשלה, בתי המשפט ומערכות אכיפת החוק.

הצעת החוק נוסחה בסיוע התנועה למשילות ודמוקרטיה.

הצעת חוק דומה בעיקרה הונחה על שולחן הכנסת העשרים על ידי חבר הכנסת יואב קיש (פ/3794/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ז באדר התשע"ז - 14.3.17

1. ס"ח התשי"ט, עמ' 86. [↑](#footnote-ref-2)